Tot ce trebuie să știi despre INVESTIȚIA în TITLURI DE STAT

Articolul de astăzi este dedicat exclusiv investiției în titluri de stat românești, în RON și în EURO. Voi pune accent pe acest instrument financiar pentru că este accesibil și este ideal în orice portofoliu. Ca o mică recapitulare a celor scrise despre titlurile de stat – titlurile de stat sunt obligațiuni emise de administrația centrală (adică de stat). Statul când are nevoie de bani (și are nevoie de bani aproape tot timpul) se împrumută prin emisiunea de titluri de stat. Statul se împrumută pe diferite perioade de timp (maturități) și în funcție de aceste maturități plătește o dobândă (care în cazul obligațiunilor se numește CUPON). Această dobândă este, în majoritatea cazurilor mai mare, pe măsură ce maturitatea titlului de stat este mai lungă.

De ce ar trebui să am titluri de stat în portofoliu? 1. Titlurile de stat sunt GARANTATE. Garantarea titlurilor de stat este stipulată în Constituție. Practic, sunt cele mai sigure instrumente financiare, chiar mai sigure decât depozitele. 2. Cupoanele (dobânzile) încasate prin plasarea banilor în titluri de stat NU SUNT IMPOZITATE. Asta înseamnă că, ținând cont că nu vom plăti impozit de 10% pe banii încasați ca și cupoane pentru investiția în titluri de stat, randamentul obținut este mai mare decât prin plasarea banilor în depozit cu aceeași dobândă afișată la bancă. 3. Randamentele oferite de investiția în titluri de stat sunt bune, având în vedere riscul asociat.

Primul contra-argument când discut despre investiția în titluri de stat românești

Știu, primul contra-argument pe care îl primesc când discut despre investiția în titluri de stat românești este că statul român nu este foarte sigur și în consecință investiția în titluri de stat are un grad de risc crescut. Iată care sunt 3 argumente pe care ți le pot oferi pentru investiția în titluri de stat și care susțin încrederea mea în capacitatea statului român de a-și îndeplini obligațiile generate de deținerile de titluri de stat: 1. Gradul de îndatorare al statului român (datoria guvernamentală raportată la PIB) era în iunie 2021 la nivelul de 38% (mult sub nivelele de îndatorare ale țărilor dezvoltate – Italia – 133%, Grecia – 174%, SUA – 107%, etc.) 2. Valuta statului român este RON, diferit de EUR. Asta înseamnă că, cel puțin la nivel teoretic, în cazul unor probleme mari, statul român poate să printeze bani și să returneze deținătorilor de titluri de stat banii plasați (chiar dacă acest lucru va genera inflație) – această situație este diferită față de situația Greciei, de exemplu, care având ca valută EUR, nu a putut să printeze bani pentru a acoperi nevoile de capital. 3. Rating-ul pentru datoriile de stat ale României sunt în categoria Investment Grade (recomandată investiției), adică în zona de investiții mai conservatoare (rating-ul actual fiind BBB).

Care sunt modalitățile de achiziție a titlurilor de stat? 1. Achiziția prin intermediul băncilor – majoritatea băncilor mari oferă clienților lor posibilitatea de a investi în titluri de stat românești, sumele minime fiind între 5.000 RON și 50.000 RON. Avantaje ale investiției în titluri de stat prin intermediul băncilor: ▶ Investiția este lichidă – asta înseamnă că, dacă la un moment dat, înainte de scadența finală, dorești să vinzi aceste titluri de stat, banca se asigură că ți le poate vinde imediat (la prețul din momentul vânzării, preț diferit față de cel cu care ai cumpărat inițial titlul de stat) ▶ Procesul de investiție este destul de simplu ▶ Poți cumpăra și vinde oricând titluri de stat Dezavantaje ale investiției în titluri de stat prin intermediul băncilor: ▶ Comisioane destul de mari (atât comision de cumpărare cât și de custodie), aceste comisioane pot fi luate o dată la început sau pot fi anuale. Aceste comisioane scad randamentul final. 2. Achiziția de titluri de stat prin intermediul programelor pentru populație, emisiunea Tezaur.

Aceste emisiuni de titluri de stat sunt deschise aproape în fiecare lună, perioada de investiție pentru fiecare emisiune fiind de aproximativ 30 de zile. Pentru anul 2021 au fost deschise mai multe emisiuni de titluri de stat pentru populație doar în RON. Ultimele emisuni de titluri de stat pentru populație din 2021 sunt cele din luna august, programul se numeste Tezaur, iar condițiile sunt următoarele : ▶ Suma minimă 1 RON ▶ Achiziție prin Poșta Română sau prin Trezorerie ▶ Maturitățile emisiunilor au fost de 1 an, 3 ani și 5 ani ▶ Cupoanele oferite au fost de 3,15%, 3,50%, și respectiv 3,85% Avantaje ale investiției în titluri de stat Tezaur: ▶ Costuri 0 – nu se plătesc nici comisioane de cumpărare/ vânzare și nici comisioane de custodie. ▶ Dobânzi mai bune decât pentru titlurile de stat pe care le putem achiziționa prin intermediul băncilor mult mai bune decât dobânzile oferite la depozitele bancare. Dezavantaje ale investiției în titluri de stat Tezaur: ▶ Procesul de cumpărare este destul de greoi ▶ Nu sunt disponibile tot timpul ▶ Singurele 2 modalități prin care poți vinde înainte de scadența finală aceste titluri de stat sunt următoarele (conform ordin 1687/ 2019): Fie se face o cerere la Trezorerie de renunțare la această investiție, situație în care primești înapoi doar suma investită initial (toate cupoanele încasate vor fi deduse din suma returnată) Fie se pot transfera către o altă persoană prin cerere scrisă.

3. Achiziția de titluri de stat prin intermediul programelor pentru populație, emisiune Fidelis. Aceste emisiuni de titluri de stat sunt deschise doar de câteva ori pe an, în principiu cam o dată la 3 luni, perioada de investiție pentru fiecare emisiune fiind de aproximativ 30 de zile. Emisiunile de titluri de stat Fidelis deschise până în prezent au fost disponibile și în RON și în Euro. Pentru anul 2021 au fost deschise de 2 ori emisiuni de titluri de stat pentru populație Fidelis atât în RON cât și în Euro.

Ultimele emisiuni de titluri de stat pentru populație din 2021 au fost cele încheiate în luna iulie 2021, programul se numește Fidelis, iar condițiile sunt următoarele : ▶ Suma minimă 5.000 RON sau 1.000 EURO ▶ Achiziție prin băncile din consorțiul de listare (BCR, BRD și BT) dar și prin broker-ii locali ▶ Maturitățile emisiunilor au fost de 1 an și 2 ani pentru emisiunile în RON ▶ Maturitate de 2 ani pentru emisiunea în EURO ▶ Cupoanele oferite au fost de 2,95% pentru emisiunea de 1 an în RON și respectiv 3,25% pentru emisiunea de 2 ani, în RON ▶ Cuponul oferit pentru emisiunea în EURO, pe 2 ani, este de 1%/ an Avantaje ale investiției în titluri de stat Tezaur: ▶ Costuri 0 la cumpărare la majoritatea băncilor și a broker-ilor. Pot apărea comisioane de răscumpărare dacă titlurile de stat Fidelis nu sunt ținute până la maturitate. ▶ Dobânzi mai bune decât pentru titlurile de stat pe care le putem achiziționa prin intermediul băncilor și mult mai bune decât dobânzile oferite la depozitele bancare. ▶ Lichiditate crescută – emisiunile de titluri de stat Fidelis sunt tranzacționate pe Bursa de Valori București, iar răscumpărarea lor înainte de termen se face ușor prin intermediul băncii prin care s-a făcut achiziția sau a broker-ului. În plus, prețul la care se vor răscumpăra titlurile de stat Fidelis va include și dobânda acumulată de la ultima plată a cuponului și până la momentul vânzării.

Dezavantaje ale investiției în titluri de stat Tezaur: ▶ Procesul de cumpărare este destul de greoi la bănci sau simplificat prin intermediul broker-ilor. ▶ Nu sunt disponibile tot timpul – ele sunt deschise doar de 3 sau maxim 4 ori pe an. 4. Achiziția titlurilor de stat de pe bursă – poți găsi la broker-ul cu care lucrezi diferite emisiuni de titluri de stat românești, în RON. Poți găsi pe bursa titluri de stat Fidelis sau alte titluri de stat pe care le puteai achiziționa doar prin intermediul băncilor (vezi punctul 1 din enumerare).

Avantaje ale investiției în titluri de stat românești, în RON, prin intermediul Bursei: ▶ Modalitatea simplă prin care faci subscrierea ▶ Accesibilitate continuă – cumpărând aceste titluri de stat din piața primă sau secundară, ele sunt accesibile în orice moment. ▶ În funcție de evenimentele economice și politice, pot apărea oportunități de cumpărare titluri de stat cu prețuri mai bune. Dezavantaje ale investiției în titluri de stat românești, în RON, prin intermediul Bursei: ▶ Comision de cumpărare/ de vânzare pentru achiziția titlului de stat ▶ Oferta este destul de limitată și lichiditatea câteodată destul de scăzută, mai ales pentru titlurile de stat care nu fac parte din emisiunea Fidelis. Dacă ești un investitor conservator, care până acum a stat cu banii exclusiv în depozit, titlurile de stat sunt instrumentele pe care trebuie să le adaugi în portofoliu, mai ales dacă urmărești conservarea puterii de cumpărare a banilor tăi. Dobânzile oferite de depozite nu mai țin pasul cu inflația de cel puțin 3 ani, acest aspect rezultând în pierderea puterii de cumpărare a sumelor acumulate.

Spor la economisit și la investiții profitabile! www.educatsibogat.ro

Mihai Constantinescu

Contents